Návrh
Zákon
z ................. 2012,
ktorým sa mení a dopĺňa zákon Národnej rady Slovenskej republiky č. 215/1995 Z. z. o geodézii a kartografii v znení neskorších predpisov a ktorým sa mení a dopĺňa zákon Národnej rady Slovenskej republiky č. 216/1995 Z. z. o Komore geodetov a kartografov v znení neskorších predpisov

Národná rada Slovenskej republiky sa uzniesla na tomto zákone:
Zákon Národnej rady Slovenskej republiky č. 215/1995 Z. z. o geodézii a kartografii v znení zákona č. 423/2003 Z. z., zákona č. 346/2007 Z. z., zákona č. 600/2008 Z. z. a zákona č. 204/2011 Z. z. sa mení a dopĺňa takto:
Čl. I
1. § 2 vrátane nadpisu znie:
„§ 2
Vymedzenie niektorých pojmov
(1) Geodetický systém je súbor konštánt, parametrov a konvencií jednoznačne charakterizujúcich súradnicový, výškový alebo gravimetrický systém.
(2) Realizácia geodetického systému je lokalizačný etalón, ktorý je materializáciou geodetického systému prostredníctvom geodetických základov. Realizácia geodetického systému je časovo závislá.
(3) Lokalizačný štandard sú referenčné priestorové údaje v predpísanom tvare a kvalite, spravované v informačnom systéme geodézie, kartografie a katastra a sú záväzné pre verejnú správu pri budovaní svojich informačných systémov.
(4) Geodetické základy sú geodetické body priestorovej siete, trigonometrickej siete, nivelačnej siete a gravimetrickej siete a systém prostriedkov definujúcich ich parametre v priestore a čase s predpísanou presnosťou, dokumentáciou a s použitím zákonných meracích jednotiek. K bodom geodetických základov sa určujú parametre popisujúce geometrický a fyzikálny model reality, metódy a postupy spracovania meraných veličín.
(5) Podrobné bodové pole je súbor geodetických bodov a dočasne stabilizovaných bodov, dopĺňajúci body geodetických základov na hustotu potrebnú na podrobné meranie alebo vytyčovanie. 
(6) Geodetický bod je trvalo stabilizovaný, prípadne trvalo signalizovaný bod, ktorý je v záväzných geodetických systémoch určený súradnicami, nadmorskou výškou a tiažovým údajom alebo len niektorým z týchto údajov s predpísanou presnosťou a dokumentáciou. 
(7) Zariadenie geodetického bodu je najmä meračská značka, meračský signál a ochranný znak; slúži na jednoznačné zabezpečenie alebo označenie jeho polohy, prípadne výšky, na jeho meranie a ochranu pred zničením alebo poškodením.
(8) Mapovanie je súbor činností vykonávaných s cieľom získať údaje o priestorovej polohe a vlastnostiach objektov a javov, ktoré sa priamo alebo nepriamo vzťahujú k povrchu Zeme v určitom čase a spracovanie získaných údajov, ktoré sú podkladom na tvorbu geografických informačných systémov, kartografických diel a digitálnych modelov.
(9) Kartografické dielo je výsledok kartografického znázornenia Zeme, kozmu, kozmických telies alebo ich častí, objektov, javov a ich vzťahov spolu s textovým a iným doplnením.
(10) Základné štátne mapové dielo je kartografické dielo súvislo zobrazujúce územie Slovenskej republiky so základným všeobecne využiteľným obsahom vyhotovené podľa jednotných zásad a ktorého vydavateľom je orgán štátnej správy.
(11) Tematické štátne mapové dielo je kartografické dielo súvislo zobrazujúce územie Slovenskej republiky s tematickým obsahom prírodných, sociálno-ekonomických a technických objektov, javov alebo vzťahov vyhotovené podľa jednotných zásad, spravidla na podklade základného štátneho mapového diela, a ktorého vydavateľom je orgán štátnej správy.
(12) Informačný systém geodézie, kartografie a katastra je informačný systém verejnej správy zabezpečujúci cieľavedomú a systematickú informačnú činnosť spojenú najmä so zberom, spracovaním a viacúčelovým využívaním a poskytovaním údajov a služieb katastra nehnuteľností, geodetických základov a základnej bázy údajov pre geografický informačný systém.
(13) Katalóg tried objektov základnej bázy údajov pre geografický informačný systém (ďalej len "katalóg tried objektov") je štandard, ktorý popisuje skupiny objektov spravovaných v databázach informačného systému geodézie, kartografie a katastra, definuje metódy zberu údajov a ich vlastnosti a typ geometrie.
(14) Základnú bázu údajov pre geografický informačný systém tvorí súbor hardvérových a softvérových komponentov, databáz, údajov a služieb s cieľom poskytovania a publikovania referenčných priestorových údajov a služieb. Údaje a služby základnej bázy údajov pre geografický informačný systém popisujú geometrické a tematické vlastnosti objektov v čase, umožňujú ich rozbor a grafické prezentácie prostredníctvom priestorových údajov a kartografie. Je lokalizačným a geometrickým základom národnej infraštruktúry pre priestorové informácie.
(15) Materiály leteckého snímkovania a diaľkového prieskumu Zeme sú analógové alebo digitálne záznamy územia a ich odvodeniny na získavanie informácie o polohe, druhu a stave objektov a javov, ktoré sú priamo alebo nepriamo vztiahnuté k povrchu Zeme v určitom čase.
(16) Vojenský informačný systém o území je súhrn informačných, matematických, programových, technických a organizačných prostriedkov zabezpečujúcich zber, spracovanie a poskytovanie informácií o území, najmä pre zabezpečenie obrany štátu.
(17) Databáza priestorových informácií o území je báza údajov pre Vojenský informačný systém o území s definovanou mierou podrobností a abstrakcie podľa katalógu tried objektov. Popisuje geometrické a tematické vlastnosti objektov v čase, umožňuje ich rozbor a grafické prezentácie prostredníctvom priestorových údajov.
(18) Inžinierska geodézia je časť geodézie, ktorá rieši úlohy súvisiace s budovaním vytyčovacích sietí, vytyčovaním a kontrolným meraním priestorovej polohy stavebných objektov, vytyčovaním a kontrolou geometrických parametrov priemyselných objektov a zariadení, meraním posunov a pretvorení stavebných objektov a technologických zariadení, meraním územia pre projekt a vyhotovením geodetickej časti dokumentácie skutočného vyhotovenia stavebného diela.  
(19) Štandardizácia geografického názvoslovia je súbor opatrení zabezpečujúci jednotnosť geografických názvov a záväznosť ich používania.
(20) Slovenská priestorová observačná služba je sieť kooperujúcich staníc, ktoré využívajú globálne navigačné satelitné systémy, spracúva a v reálnom čase poskytuje geocentrické súradnice na presnú lokalizáciu objektov a javov.“.
2. Slová „Ministerstvo dopravy, pôšt a telekomunikácií Slovenskej republiky“ vo všetkých tvaroch sa v celom texte zákona nahrádzajú slovami „Ministerstvo dopravy, výstavby a regionálneho rozvoja Slovenskej republiky“ a slová „Ministerstvo pôdohospodárstva Slovenskej republiky“ vo všetkých tvaroch sa v celom texte zákona nahrádzajú slovami „Ministerstvo pôdohospodárstva a rozvoja vidieka Slovenskej republiky“.
3. V § 4 ods. 2 písm. d) sa slová „podrobného polohového bodového poľa“ nahrádzajú slovami „podrobných geodetických bodov“.

4. V § 4 ods. 2 písmeno f) znie:

„f) zabezpečuje po dohode s Ministerstvom vnútra Slovenskej republiky a z rozpočtových prostriedkov vyčlenených v jeho kapitole geodetické a kartografické činnosti pri správe štátnych hraníc,“.

5. V § 4 ods. 2 písm. h) sa za slovo „informácií“ vkladá čiarka a slová „a údajov“ sa nahrádzajú slovami „údajov a elektronických služieb“.

6. V § 4 ods. 2 písmeno n) znie:

„n) zabezpečuje tvorbu, údržbu a prevádzku Slovenskej priestorovej observačnej služby,“.

7. V § 4 sa odsek 2 dopĺňa písmenom s), ktoré znie:

„s) určuje alebo schvaľuje spôsob, postupy a podmienky na tvorbu cien za produkty a služby zo štátnej dokumentácie.“.
8. V § 4 odsek 3 znie:

„(3) Správa katastra v sídle kraja okrem pôsobnosti ustanovenej osobitným zákonom1) vydáva preukazy oprávňujúce zamestnancov úradu, zamestnancov správ katastra, fyzické osoby a právnické osoby vykonávajúce geodetické a kartografické činnosti a ich zamestnancov na vstup do priestorov štátnej dokumentácie a na vstup a vjazd na cudzie nehnuteľnosti. Platnosť preukazu je najviac trojročná; osoba, ktorej je preukaz vydaný alebo ktorej je platnosť preukazu predĺžená, je povinná zaplatiť správny poplatok.5)“.

9. V § 4 ods. 5 písm. d) sa slová „geografického informačného systému“ nahrádzajú slovami „Vojenského informačného systému o území a Databázy priestorových informácií“.

10. V § 4 ods. 5 písm. h) sa na konci čiarka nahrádza bodkočiarkou a pripájajú sa tieto slová: „platnosť preukazu na vstup na cudzie nehnuteľnosti je najviac jednoročná s možnosťou jeho dvojnásobného predĺženia o jeden rok,“.

11. V § 4 ods. 5 písm. j) sa slová „geografického informačného systému“ nahrádzajú slovami „Databázy priestorových informácií“.

12. V § 4 odsek 9 znie:

„(9) Ministerstvo vnútra Slovenskej republiky určuje záväzné geodetické systémy, ich realizácie a lokalizačné štandardy pre potreby správy štátnych hraníc a spravuje hraničné dokumentárne diela.“.

13. § 6 vrátane nadpisu znie:

„§ 6
Vybrané geodetické a kartografické činnosti

(1) Vybrané geodetické a kartografické činnosti sú

a) činnosti, ktorých výsledkom sú geometrické plány,
b) geodetické činnosti na pozemkové úpravy,3)
c) vytyčovanie hraníc pozemkov,
d) zriaďovanie a aktualizácia geodetických bodov,
e) meranie alebo digitalizácia a zobrazenie objektov, ktoré sú obsahom základných štátnych mapových diel s veľkou mierkou v rozsahu nad 0,025 km2,
f) meranie alebo digitalizácia a zobrazenie objektov, ktoré sú obsahom tematických mapových diel s veľkou mierkou v rozsahu nad 0,025 km2,
g) budovanie, meranie a vyhodnotenie vytyčovacích sietí,
h) vytyčovanie a kontrolné meranie dodržiavania priestorovej polohy stavebných objektov, meranie posunov a pretvorení stavebných objektov a technologických zariadení, 
i) podrobné vytyčovanie a kontrola geometrických parametrov stavebných a priemyselných objektov a zariadení, meranie a zobrazenie predmetov skutočného vyhotovenia stavby, 
j) geodetické činnosti pri budovaní a aktualizácii informačných systémov o území, ktoré sú budované a aktualizované pre potreby štátnych orgánov a orgánov územnej samosprávy.

(2) Výsledky vybraných geodetických a kartografických činností musia byť autorizačne overené.“.
14. V § 7 ods. 1 sa slová „písm. a), b), c), d), e)“ nahrádzajú slovami „písm. a) až f) a j)“.
15. § 11 vrátane nadpisu znie:
„§ 11
Štátna dokumentácia

(1) Štátnu dokumentáciu tvoria katastrálne operáty1) a súbor textových a grafických dokumentov, ktoré sú výsledkom 

a) zriaďovania a aktualizácie geodetických základov,
b)tvorby, aktualizácie a vydávania základných štátnych mapových diel, máp územného a správneho členenia Slovenskej republiky a iných kartografických diel, ktorých vydavateľom je úrad,
c) štandardizácie geografického názvoslovia,
d) vybraných geodetických a kartografických činností.

(2) Štátnu dokumentáciu spravuje

a) úrad, 
b) správa katastra,
c) právnická osoba zriadená úradom.

(3) Štátna dokumentácia sa spravuje v papierovej forme alebo v elektronickej forme. Elektronická forma štátnej dokumentácie tvorí údajovú časť informačného systému geodézie, kartografie a katastra.
(4) Údaje zo štátnej dokumentácie sa poskytujú a sprístupňujú za odplatu, pokiaľ osobitný zákon neustanovuje inak.
(5) Poskytovanie údajov z katastrálneho operátu upravuje osobitný predpis.1)

(6) Priestorové údaje sa do štátnej dokumentácie preberajú v záväzných geodetických systémoch.“.

16. V § 12 ods. 2 sa za písmeno a) vkladá nové písmeno b), ktoré znie:

„b) na vykonávanie vybraných geodetických a kartografických činností v záväzných geodetických systémoch, ktoré sa preberajú do štátnej dokumentácie, prostredníctvom sieťového riešenia globálnych navigačných satelitných systémov, využívať len Slovenskú priestorovú observačnú službu,“.

Doterajšie písmená b) až f) sa označujú ako písmená c) až g).

17. V § 12 ods. 2 písm. d) a f) sa slová „geodetických bodov podrobných bodových polí“ nahrádzajú slovami „podrobných geodetických bodov“.

18. V § 14 ods. 1 sa slová „oprávňujúcim na vstup na cudzie nehnuteľnosti“ sa nahrádzajú slovami „oprávňujúcim na vstup a vjazd na cudzie nehnuteľnosti“.

19. V § 15 ods. 2 sa na konci pripája táto veta: „Povinnosť zdržať sa tejto činnosti je vecným bremenom a zapíše sa do katastra nehnuteľností na základe žiadosti právnickej osoby zriadenej úradom.“.

20. V § 15 ods. 3 sa slová „geodetických bodov podrobných bodových polí“ nahrádzajú slovami „podrobných geodetických bodov“. 

21. V § 18 ods. 2 sa za slová „chránených území“ vkladá čiarka a slová „chránených stromov“.

22. V § 18 odsek 7 znie:

„(7) Štandardizované geografické názvy sú záväzné pre vydavateľov kartografických diel, odborných publikácií, turistickej literatúry, učebníc, na používanie v tlači a iných prostriedkoch masovej komunikácie a v úradnej činnosti orgánov verejnej správy; rovnako to platí pre vydavateľov kartografických diel, turistickej literatúry, učebníc a odborných publikácií, vydávaných v cudzom jazyku a na používanie v tlači a iných prostriedkoch masovej komunikácie šírených v cudzom jazyku.“.

Poznámka pod čiarou k odkazu 13b) sa vypúšťa.

23. § 19 vrátane nadpisu znie:

„§ 19
Spravovanie informačného systému geodézie, kartografie a katastra

(1) Správcom informačného systému geodézie, kartografie a katastra je úrad a prevádzkovateľom je právnická osoba zriadená úradom.

(2) Ochranu osobných údajov v informačnom systéme geodézie, kartografie a katastra upravuje osobitný zákon.14)“.

24. V § 20 písmeno c) znie:

„c) informačný systém základnej bázy údajov pre geografický informačný systém.“.

25. V § 20a písmeno a) znie:

„a) používať údaje a služby z informačného systému základnej bázy údajov pre geografický informačný systém na budovanie tematických informačných systémov, na zabezpečovanie činností v rozsahu ich územnej pôsobnosti, a to najmä pre agendy vyžadujúce lokalizačný štandard priestorových údajov, ako aj pre systémy a procesy územného plánovania a rozhodovania,“.

26. V § 20a písm. b) sa slová „bezplatne poskytnúť“ nahrádzajú slovami „informovať a na požiadanie bezplatne poskytnúť“ a slovo „poskytovať“ sa nahrádza slovami „na požiadanie poskytovať“.

27. Nadpis nad § 21 znie: „Poskytovanie údajov a služieb z informačného systému geodézie, kartografie a katastra“.
28. V § 21 ods. 1 sa slová „webových služieb internetového portálu“ nahrádzajú slovami „elektronických služieb“.

29. V § 21 odsek 2 znie:

„(2) Prevádzkovateľ poskytuje vybrané údaje a služby z informačného systému geodézie, kartografie a katastra pre fyzické osoby alebo právnické osoby na základe zmluvy.“.

30. V § 21 sa za odsek 4 vkladá nový odsek 5, ktorý znie:

„(5) Používať a rozširovať údaje a služby v pôvodnej forme alebo pozmenenej forme možno iba na základe písomného súhlasu prevádzkovateľa.“.

Doterajšie odseky 5 až 8 sa označujú ako odseky 6 až 9.

31. V § 21 odsek 6 znie:

„(6) Prevádzkovateľ môže odoprieť poskytovanie údajov alebo zabrániť prístupu prostredníctvom elektronických služieb, ak fyzické osoby alebo právnické osoby neplnia svoje povinnosti voči prevádzkovateľovi, najmä v oblasti úhrad za poskytované údaje alebo ak neoprávnene rozširujú údaje, prípadne nakladajú s nimi v rozpore so zmluvou. Prevádzkovateľ môže obmedziť prístup verejnosti k údajom a službám priestorových údajov, ak by takýto prístup nepriaznivo ovplyvnil medzinárodné vzťahy, vnútornú bezpečnosť, verejný poriadok, obranu štátu.“.

32. Slovo „súbory“ vo všetkých tvaroch sa v celom texte zákona nahrádza slovom „údaje“.

33. V § 21 ods. 9 sa slová „internetového portálu“ sa nahrádzajú slovami „elektronických služieb“.

34. V § 23 ods. 1 sa za písmeno a) vkladajú nové písmená b) a c), ktoré znejú:

„b) autorizačne overí výsledky vybraných geodetických a kartografických činností, u ktorých neboli dodržané kvalitatívne podmienky stanovené úradom,
c) pri vykonávaní vybraných geodetických a kartografických činností nedodrží kvalitatívne podmienky stanovené úradom na ich vykonávanie,“. 

Doterajšie písmená b) až k) sa označujú ako písmená d) až m).

35. V § 23 ods. 1 písm. l) sa slová „geodetických bodov podrobných bodových polí“ nahrádzajú slovami „podrobných geodetických bodov“.

36. V § 23 sa odsek 1 dopĺňa písmenami n) až p), ktoré znejú:

„n) sa bez ospravedlnenia nedostaví na vyzvanie katastrálnej inšpekcie na vykonanie kontroly na určené miesto,
o) neposkytne katastrálnej inšpekcii požadované údaje, vysvetlenia a nedovolí katastrálnej inšpekcii nazerať do dokumentácie o vykonaní geodetických a kartografických prác, ktoré sú predmetom kontroly,
p) pri vykonávaní vybraných geodetických a kartografických činností v záväzných geodetických systémoch, ktoré sa preberajú do štátnej dokumentácie, prostredníctvom sieťového riešenia globálnych satelitných systémov, použije inú službu ako Slovenskú priestorovú observačnú službu.“.

37. V § 23 ods. 2 sa za slová „katastrálny úrad“ vkladajú slová „alebo úrad“.

38. V § 23 ods. 2 písmená a) a b) znejú:

„a) pokutu až do 1000 eur za konanie uvedené v písmene a) až d) a p),
b) pokutu až do 500 eur za konanie uvedené v písmene e) až o).“.

39. V § 24 ods. 1 sa slová „podľa § 23 ods. 1 písm. a), c), i) a j)“ nahrádzajú slovami „podľa § 23 ods. 1 písm. e), j) a l)“ a slová „podľa § 23 ods. 1 písm. b), d), e), f), g), h) a k)“ sa nahrádzajú slovami „podľa § 23 ods. 1 písm. a) až i) a k) až p)“.

40. V § 25 ods. 1 sa za písmeno a) vkladá nové písmeno b), ktoré znie:

„b) pri vykonávaní vybraných geodetických a kartografických činností nedodrží kvalitatívne podmienky stanovené úradom na ich vykonávanie,“.

Doterajšie písmená b) až l) sa označujú ako písmená c) až m).

41. V § 25 ods. 1 písm. j) sa slová „geodetických bodov podrobných bodových polí“ nahrádzajú slovami „podrobných geodetických bodov“.

42. V § 25 sa odsek 1 dopĺňa písmenom n), ktoré znie:

„n) pri vykonávaní vybraných geodetických a kartografických činností v záväzných geodetických systémoch, ktoré sa preberajú do štátnej dokumentácie, prostredníctvom sieťového riešenia globálnych satelitných systémov, použije inú službu ako Slovenskú priestorovú observačnú službu.“.

43. V § 25 ods. 2 písm. a) sa na konci pripájajú tieto slová: „a b)“.

44. V § 25 ods. 2 písm. b) sa slová „písm. b) až j)“ nahrádzajú slovami „písm. c) až k)“.

45. V § 25 ods. 2 písm. c) sa slová „písm. k) a l)“ nahrádzajú slovami „písm. l), m) a n)“.

46. § 25a znie:

„§ 25a

Porušenie poriadku podľa § 25 ods. 1 písm. a) až g) a i) až n) prejednáva úrad. Porušenie poriadku podľa § 25 ods. 1 písm. c), h) a j) prejednáva správa katastra, v ktorej územnom obvode bol priestupok spáchaný.“.

47. V § 28 ods. 1 písm. a) sa vypúšťajú slová „a lokalizačné štandardy na základné štátne mapové diela a na vedenie základnej bázy údajov pre geografický informačný systém“.

48. V § 28 ods. 1 písm. d) sa za slová „geografického názvoslovia“ vkladajú slová „a používanie názvov geografických objektov“.

49. V § 28 sa odsek 1 dopĺňa písmenami h) až j), ktoré znejú:
„h) spôsob, postupy a podmienky na tvorbu cien produktov a služieb uvedených v § 4 ods. 2 písm. s),
i) náležitosti žiadosti o vydanie preukazu oprávňujúceho na vstup do priestorov štátnej dokumentácie a na vstup a vjazd na cudzie nehnuteľnosti, a vzor vydávaného preukazu,
j) rozsah, kvalitu a štruktúru požadovaných údajov preberaných do informačného systému základnej bázy údajov pre geografický informačný systém.“.

50. V § 28 ods. 2 písm. a) štvrtom bode sa slovo „geografického“ nahrádza slovom „vojenského“ a na konci sa pripájajú tieto slová: „o území“.

51. V § 28 sa odsek 2 dopĺňa písmenom c), ktoré znie:

„c) náležitosti žiadosti o vydanie preukazu oprávňujúcu fyzickú osobu a právnickú osobu vykonávajúcu geodetické a kartografické činnosti pre potreby obrany štátu na vstup na cudzie nehnuteľnosti a vzor vydávaného preukazu.“.

Čl. II

Zákon Národnej rady Slovenskej republiky č. 216/1995 Z. z. o Komore geodetov a kartografov v znení zákona č. 512/2007 Z. z. a zákona č. 136/2010 Z. z. sa mení a dopĺňa takto:

1. V § 1 ods. 2 sa za slovo „ktorí“ vkladajú slová „vykonávajú a“.

2. V § 3 sa vypúšťa odsek 4.

3. Za § 4 sa vkladá § 4a, ktorý znie:

„§ 4a

(1) Vykonávať činnosť autorizovaného geodeta a kartografa možno

a) sústavne vo vlastnom mene a na vlastnú zodpovednosť (ďalej len „slobodné povolanie“),
b) v mene a na zodpovednosť právnickej osoby alebo fyzickej osoby ako jej zamestnanec, spoločník alebo konateľ (ďalej len „zamestnanec“).“.

4. Za § 8 sa vkladá § 8a, ktorý znie:

„§ 8a

(1) Autorizovanému geodetovi a kartografovi vzniká právo overovať výsledky vybraných geodetických a kartografických činností okamihom vydania oprávnenia a okrúhlej pečiatky podľa § 5 ods. 1 alebo opätovného vydania oprávnenia a okrúhlej pečiatky podľa § 8 ods. 3 až 5.
(2) Autorizovanému geodetovi a kartografovi zaniká právo overovať výsledky vybraných geodetických a kartografických činností okamihom pozastavenia činnosti autorizovaného geodeta a kartografa podľa § 7 ods. 1 alebo okamihom vyčiarknutia autorizovaného geodeta a kartografa zo zoznamu podľa § 8 ods. 1 písm. b) až g).“.

5. V § 9 ods. 2 písm. a) sa na konci pripájajú tieto slová: „vykonávať kontrolnú a autorizačnú činnosť, ako aj činnosť geodeta a kartografa odborne a spôsobom ustanoveným všeobecne záväznými právnymi predpismi, upravujúcimi ich postavenie a činnosť,“.

6. V § 12 ods. 2 sa za písmeno f) vkladá nové písmeno g), ktoré znie:

„g) určuje formu a rozsah sústavného vzdelávania,“.

Doterajšie písmená g) až i) sa označujú ako písmená h) až j).

Čl. III

Tento zákon nadobúda účinnosť 1. júla 2013.